הצמד זכה בגביע שני ברציפות עם ירושלים אחרי ה-89:92 על נהריה ושלישי ביחד עם הזכייה בחולון. תמיר: "אני זוכר כילד את אבא במשחקים האלה, מטורף"
הדרך המשותפת המיוחדת של תמיר בלאט וטיישון תומאס נמשכה ביום חמישי בהיכל מנורה מבטחים, כאשר השניים זכו עם הפועל ירושלים בגביע המדינה בפעם השנייה ברציפות, לאחר שסייעו לקבוצה האדומה מהבירה להניף גביע שישי בתולדות המועדון עם 89:92 על עירוני נהריה בגמר מרתק.
שני גביעים ברצף זה הישג מיוחד כשלעצמו, אך מבחינת צמד השחקנים של עודד קטש מדובר בהישג גדול אף יותר, כאשר השניים, שזכו גם בגביע לפני שנתיים עם הפועל חולון, השלימו זכייה שלישית ברציפות בתואר והפכו לשני השחקנים הראשונים אי פעם שזוכים בשלושה גביעים רצופים מבלי לשחק במכבי תל אביב.
בלאט, שסיפק 5 נקודות וחמישה אסיסטים, התייחס לזכייה ולכך שהפך לשחקן הצעיר ביותר אי פעם שזוכה בשלושה גביעים רצופים: “זה לא ייאמן, זה באמת משהו שלא נקלט לי. אני זוכר את עצמי כילד רואה את אבא שלי במשחקים כאלה, בא ומעודד אותו מהצד ועכשיו זה כבר פעם שלישית שלי ברציפות בגיל 22 ואני מרגיש מבורך ופשוט נהנה מכל רגע, ממש כיף לי”.
על העובדה שעשה היסטוריה ביחד עם תומאס: “אני וטיישון ביחד לאורך כל הדרך, אבל אני לא יודע אם חשבתי שבגיל 22 אני אקח שלושה גביעים ברציפות, לא יודע אם זה עבר לי בראש ובאמת שזה דבר מטורף. ההרגשה שלי היא שאני פשוט רוצה להיות חלק מקבוצה מנצחת והשלוש שנים ברציפות האלה שאני לוקח גביע עם הקבוצה שלי זה פשוט מדהים”.
העובדה שירושלים זכתה כבר בשני תארים העונה והיא נאבקת על עוד שני תארים נוספים בליגת האלופות של פיב״א ובליגת ווינר: “אמרתי כבר מתחילת העונה שאנחנו רוצים להיאבק על כל התארים וזה מה שאנחנו נעשה עם הקבוצה הזאת. יש כאן קבוצה מיוחדת, אנחנו מאוד ביחד, אנחנו מופיעים למשחקים גדולים ואנחנו רואים את זה לאורך כל העונה עד עכשיו וזהו, עכשיו נהנה קצת מהתואר הזה ואז נסתכל קדימה”.
ההבדלים בין הקבוצה הנוכחית לקבוצה מהעונה שעברה: “בעונה שעברה קצת היינו באופוריה ודעכנו אחרי הזכייה בגביע, אבל אני חושב שהשנה אנחנו נהיה יותר מפוקסים ומרוכזים ונמשיך את העונה כמו שצריך. המשחק מול עירוני נס ציונה ביום ראשון? נגיע גם לשם, אין מה לדאוג”.
תומאס, שהצטיין עם 11 נקודות, 13 ריבאונדים, שלושה בלוקים ושתי חטיפות, אמר: “זה היה נהדר, בכנות זה היה אחד מהמשחקים הטובים ביותר שלי, זה היה משחק קשה בשבילי אישית, אבל נשארנו חזקים ונלחמנו דרך זה ואני גאה בבחורים האלה. אני חושב שזה כל כך מתוק בגלל שהיה משחק צמוד, אני מרגיש שכל ניצחון כזה עדיף על ‘בלואאוט’, אני מעדיף את זה ככה על כל דרך אחרת. לא דמיינתי לעצמי שאזכה בשלושה גביעים, לא חשבתי על זה לפני, אבל עכשיו אני מתחיל להבין”.
מה עשה את ההבדל בדרך לניצחון ולזכייה בגביע: “אני חושב שרק העובדה שעמדנו ביחד כקבוצה. אני מרגיש שזאת הסיבה שניצחנו גם עוד הרבה משחקים אחרים. לכולנו יש ירידות, אבל אז כולנו מסתדרים ביחד באותו הזמן ואני חושב שזה מה שניצח את המשחק. לא הופתענו שהם היו קרובים, ידענו שנהריה קבוצה טובה ויהיה משחק קשה. כשהם עשו ריצה זה לא הפתיע אותנו. ג׳ייקובן היה נהדר, אני מאושר בשבילו, עוד בחור מטקסס, זה אומר הכל”.